Broj: 711-I-365-M-36/23-02-21

Zagreb, 14. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Dinka Malnara, direktora ODVODNJA PAŠMAN d.o.o. za javnu vodoopskrbu i odvodnju (u daljnjem tekstu: ODVODNJA PAŠMAN d.o.o.)**,za davanjem mišljenja Povjerenstva,na 204. sjednici održanoj dana 14. veljače 2023., daje sljedeće

**MIŠLJENJE**

**Sukladno članku 17. stavku 1. ZSSI-a,** **Dinko Malnar, direktor trgovačkog društva ODVODNJA PAŠMAN d.o.o., ne može istovremeno uz obnašanje navedene dužnosti obnašati javnu dužnost ravnatelja Javne komunalne ustanove OTOK PAŠMAN te je dužan u najkraćem roku razriješiti okolnost istodobnog obnašanja navedenih dužnosti i o tome dostaviti dokaz Povjerenstvu.**

Obrazloženje

Zahtjev za davanjem mišljenja Povjerenstva podnio je Dinko Malnar, direktor trgovačkog društva ODVODNJA PAŠMAN d.o.o.U Povjerenstvu je zahtjev zaprimljen 03. veljače 2023. pod poslovnim brojem 711-U-2669-M-36/23-01-5, povodom kojeg se vodi predmet broj M-36/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u izvadak iz registra nadležnog trgovačkog suda utvrđeno je da je Općina Pašman osnivač Javne komunalne ustanove OTOK PAŠMAN, dok je ravnatelj iste Dinko Malnar, slijedom čega je povodom obnašanja dužnosti direktora trgovačkog društva ODVODNJA PAŠMAN d.o.o. dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u napomeni imovinske kartice od 31. siječnja 2022. traži mišljenje Povjerenstva može li istovremeno obnašati dužnost direktora trgovačkog društva ODVODNJA PAŠMAN d.o.o. i dužnost ravnatelja Javne komunalne ustanove OTOK PAŠMAN.

Povjerenstvo je izvršilo uvid u Statut Javne komunalne ustanove OTOK PAŠMAN.

Člankom 19. Statuta Javne komunalne ustanove OTOK PAŠMAN propisano je da je organ upravljanja ustanovom Upravno vijeće koje ima pet članova i koje bira Općinsko vijeće Općine Pašman na razdoblje od četiri godine.

Sukladno članku 20. točki 2. točki 4. Upravno vijeće donosi uz suglasnost Općinskog vijeća Općine Pašman odluku o imenovanju i razrješenju ravnatelja ustanove.

Nadalje, člankom 25. Statuta Javne komunalne ustanove OTOK PAŠMAN propisano je da je ravnatelj voditelj ustanove koji je odgovoran za rad ustanove i provođenje utvrđene poslovne politike i odluka Upravnog vijeća i koji organizira i vodi rad i poslovanje ustanove, predstavlja i zastupa i ustanovu, poduzima sve pravne radnje u ime i za račun ustanove, zastupa ustanovu u svim postupcima pred sudovima, upravnim tijelima te pravnim osobama s javnim ovlastima, te je u svome radu samostalan a za svoj rad je odgovoran Upravnom vijeću Osnivaču ustanove, prema shvaćanju Povjerenstva, o drugoj javnoj dužnosti.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Ravnatelj Javne komunalne ustanove OTOK PAŠMAN nije obveznik u smislu odredbe članka 3. ZSSI-a, kojim je određen krug obveznika, jer ravnatelji javnih ustanova koje obavljaju komunalnu djelatnost nisu obveznici u smislu odredbi tog Zakona.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a.

U odnosu na dužnost ravnatelja javne ustanove, pravne osobe koja je osnovana od strane jedinice lokalne samouprave te obavlja komunalnu djelatnost od javnog interesa, na koju je imenovan odlukom Upravnog vijeća uz suglasnost Općinskog vijeća Općine Pašman, te je nadležan organizirati i voditi rad te poslovanje ustanove, predstavljati ustanovu, poduzimati sve pravne radnje u ime i za račun ustanove, zastupati ustanovu u svim postupcima pred sudovima, upravnim tijelima te pravnim osobama s javnim ovlastima, radi se o drugoj javnoj dužnosti.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovom slučaju Zakonom o trgovačkim društvima(„Narodne novine“ broj 111/93, 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22.),kao posebnim zakonom kojim se uređuje način imenovanja direktora trgovačkih društava, nije izričito propisano da direktori trgovačkih društava u vlasništvu jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost ravnatelja javne ustanove koja obavlja komunalnu djelatnost, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, obveznik Dinko Malnar, direktor trgovačkog društva ODVODNJA PAŠMAN d.o.o.,ne može istovremeno uz obnašanje navedene dužnosti obnašati javnu dužnost ravnatelja Javne komunalne ustanove OTOK PAŠMAN.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Obveznik je stoga dužan u najkraćem roku razriješiti okolnost istodobnog obnašanja dvije javne dužnosti i Povjerenstvu dostaviti dokaz o navedenom.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Dinku Malnaru, elektroničkom dostavom
2. Objava na internetskoj stranici Povjerenstva
3. Pismohrana